پيپا پيݣ Peppa Pig ولا پيپا Peppa، مسلسل تلفازي بريطاني ديال رّوسوم داروه نيفيل آستلي و مارك بيكير و نتجاتو شركة إنترتينمنت وان. لإنتاج ديالو بدا ف 2004 و بقا 6 د لمواسم تال 2011. ف لمجموع فيه 420 حلقة كل وحدة فيها ما بين 10 د دّقايق و ربع ساعة. لمسلسل كايدور على واحد لعائلة د لحلالف عندهوم بنيتة "پيپا " و ووليد، خوها الصغير "جورج" ف عالم بسيط و ملون بزاف شخصيات ديالو كاملين حيوانات. هاد رّوسوم موجه ل لوليدات صّغار باش يتعلمو لهدرة و لكلمات و كيفاش يتعاملو مع ناس، و ب دّات ف صّواب و كيفاش يتعاونو بيناتهوم. لحوار و لكلام د لمسلسل فيه لمعاودة ب زّايد ديال لهدرة باش يستافدو تا لوليدات لّي عندهوم موشكيل باش يتعلمو. پيپا پيݣ: شّخصية لّولة د لمسلسل و هي بنيتة حليليفة، عندها 4 سنين، عزيز عليها ضّحك و تقشاب و أعز حاجة عندها هي تنقز ف لݣلاتي د لغيس. عندها نونوس صغير ديالها سميتو تيدي. پيپا عزيز عليها خوها صّغير و كاتعاونو باش يفهم لحياة و كاتعلمو بزاف ديال لحوايج و تّويشيات ديال لّعب. جورج پيݣ: خو پيپا صّغير، عندو عاماين، و ديما هاز معاه لّعبة لمفضلة ديالو، واحد دّيناصور مسميه "السي الديناصور".